**«Կանադայի վերաբնակիչները»** (անգլ.՝ The Settlers in Canada),մանկական արկածային վեպ, անգլիացի ծովագնաց և գրող Ֆրեդերիկ Մարիետի 21-րդ գիրքը, որն առաջին անգամ հրատարակվել է 1844 թվականին։ Ստեղծագործության իրադարձությունները ծավալվում են Վերին Կանադայում 1790-ական թվականներին և ներկայացնում են ներգաղթյալների ընտանիքի արկածները Օնտարիո լճի մոտ, նրանց դիմակայությունը բնության և բնիկ ժողովրդի դեմ։

Սյուժե
------

Անգլիայում Քեմփբելլների ընտանիքը ժառանգում է տոհմական կալվածք։ Մեծ որդին ընդունվում է քոլեջ, իսկ երկրորդը մեկնում է ծառայության նավատորմում։ Մի օր հայտնվում է ժառանգության ուրիշ հավակնորդ, որն ապացուցում է իր իրավունքները դրա նկատմամբ։ Քեմփբելլները ստիպված են լինում նահանջել։

Միստր Քեմփբելլը վաճառում է բիզնեսը կալվածքի հարցերը լուծելու համար, և դրանից հետո մնացած փողը բավարար է միայն Կանադա արտագաղթելու և Օնտարիոյի լճի մոտ բնակություն հաստատելու համար։ Խնդիրը համախմբում է ընտանիքի անդամներին, որոնք աշխատում են իրենց ֆերմայի զարգացման համար՝ պայքարելով վատ եղանակի, թշնամաբար տրամադրված հնդկացիների և անտառային հրդեհների դեմ։ Նրանց օգնում է էքսցենտրիկ, բայց պատրաստակամ որսորդ Մալաքի Բոունը, և նրանք ողջունում են նոր ներգաղթյալներին իրենց ֆերմայում։

Ի վերջո, գալիս է մի նամակ ազգականի՝ կալվածքի սեփականատիրոջ մահվան վերաբերյալ։ Կալվածքը նորից անցնում է Քեմփբելլների տնօրինության տակ, միստր և միսիս Քեմփբելլները վերադառնում են Անգլիա, իսկ նրանց երեխաներից յուրաքանչյուրը գնում է իր ուղով։

Ստեղծում և հրատարակում
----------------------

Մարիետն այս վեպը գրել է նախորդ ստեղծագործության՝ «Մեծ օվկիանոսի» խորտակումը վեպի հաջողությունից հետո։ Հեղինակը այցելել է Կանադա 1837 թվականին և ձեռք բերել մի քանի հարյուր ակր հող Մեծ լճերի մոտ, որտեղ ծավալվում են նրա վեպի հիմնական իրադարձությունները:.

Վեպի թեմատիկան մոտ է Ջեյմս Ֆենիմոր Կուպերի ստեղծագործություններին և արկածները համատեղում է գաղութային հովվերգության հետ։ Առաջին վերաբնակիչների հոգսերն և բնիկների դեմ պայքարի դժվարությունները Քեմփբելլներին դարձնում են հաջողակ ներգաղթյալներ, որոնք մասամբ ընդունում են բնիկների հմտությունները։

Վեպում (8 գլուխ) առաջին անգամ օգտագործվում է «paddle your own canoe» արտահայտությունը (բառացի՝ «թիավարեք ձեր մակույկը», որ նշանակում է «հույս դիր միայն ինքդ քեզ վրա»)։

Ծանոթագրություններ
------------------

1. ↑  *Hannay, David* Life of Frederick Marryat. — READ Books, 2008. — С. 171. — ISBN 978-1-4086-8416-0
2. 1 2 3  *Butts, Dennis* The birth of the boys' story and the transition from the robinsonnades to the adventure story // *Revue de littérature comparée*. — 2002. — № 4 (304). — С. 445–454.
3. ↑  *Butts, Dennis* Shaping boyhood: British Empire builders and adventurers / Hunt, Peter (ed.). — International Companion Encyclopedia of Children's Literature. — Routledge, 2004. — С. 341. — ISBN 0203168127
4. ↑  *Kirkpatrick, D. L.* Twentieth-century children's writers. — St. James Press, 1983. — С. 879. — ISBN 978-0-912289-45-8
5. ↑  *Brantlinger, Patrick* Rule of Darkness: British Literature and Imperialism. — Cornell University Press, 1990. — С. 109–110. — ISBN 0801497671
6. ↑  *Swenson, Jeffrey Charles* Canoe Passages: Cross-cultural Conveyance in United States and Canadian literature. — University of Iowa, 2007. — С. 231. — ISBN 054923389X


|  |  |  |
| --- | --- | --- |
| 

|  |  |
| --- | --- |
|  ⛭   Ստեղծագործությունների տեքստ | Գուտենբերգ նախագիծ |

 |